**Мэтавая прагулка “КСУП “Ёдкі-Агра”**

**Мэта:** фарміраванне сацыяльнага вопыту, асобасных якасцей дзіцяці на аснове яго ўключэння ў сістэму сацыяльных адносін у розных жыццёвых сітуацыях.

**Праграмныя задачы:** фарміраваць уяўленні аб сельскай гаспадарцы, аб прафесіях працаўнікоў сяла, аб відах іх дзейнасці; замацоўваць уменне арыентавацца на тэрыторыі вёскі; удакладніць уяўленні аб правілах паводзін на вуліцы; узбагачаць слоўнікавы запас; развіваць уменне выкарыстоўваць элементы тлумачальнага маўлення ў працэсе свабодных зносін; развіваць пазнавальную актыўнасць дзяцей, дапытлівасць і назіральнасць; выхоўваць у дзяцей пачуццё любві да сваёй малой радзімы, пачуццё гонару за сваю родную вёску і яе жыхароў.

**Папярэдняя праца:**

Сузіранне фотаздымкаў, ілюстрацый, альбомаў пра вёску, пра сельскую гаспадарку, гутаркі, знаёмства з картай мясцовасці, сітуатыўныя размовы, апавяданні выхавальніка, сюжэтна-ролевыя і дыдактычныя гульні, занятак “Адкуль прыйшоў хлеб”.

**Ход мэтавай прагулкі.**

**Папярэдняя гутарка (у групе)**

**Выхавальнік (В.):** чытае верш “Хто пачынае дзень?” Э.Агняцвет

* Пра каго гаворыцца ў вершы? (адказы дзяцей)
* Як вы разумееце выраз “рабочы чалавек”?
* Рабочы чалавек – гэта працаўнік, які стараецца сваёй праца прынесці карысць сваёй Радзіме, іншым людзям. Шмат такіх людзей ёсць і ў нашым аграгарадку.
* Людзі якіх прафесій працуюць на межах нашай малой Радзімы? Я прапаную вам гульню “Хто я?”

**Дыдактычная гульня з мячом “Хто я?”**

* Я кірую трактарам, хто я? (трактарыст)
* Я даю кароў, хто я? (даярка)
* Я сею зерне, хто я? (трактарыст)
* Я даглядаю цялят, хто я? (цялятніца)
* Я кірую камбайнам, хто я? (камбайнёр)
* Я лячу жывёл,хто я? (ветэрынар)

**Асноўная частка**

**В.:** сёння я запрашаю вас на прагулку па тэрыторыі **КСУП “Ёдкі-Агра”.** Для таго, каб нам адправіцца, трэба паўтарыць правілы паводзін у час прагулкі на вуліцы *(выхавальнік паўтарае правілы паводзін з дзецьмі).* Цяпер мы можам адпраўляцца.

**В.:** мы падышлі да тэрыторыі **КСУП “Ёдкі-Агра”.**

**В.:** гэта сучасная сельская гаспадарка Лідскага раёна, якая займаецца вытворчасцю і рэалізацыяй прадукцыі галін жывёлагадоўлі мяса-малочнага напрамку, раслінаводства.

Асноўнымі відамі дзейнасці КСУП “Ёдкі-Агра” з’яўляюцца:

- вырошчванне збожжавых і зернебабовых культур, збожжа кукурузы;

- развядзенне буйной рагатай жывёлы;

- вытворчасць малака.

На тэрыторыі КСУП “Ёдкі-Агра” знаходзяцца ферма, механічны двор, зернасклады, палі на якіх вырошчваюць збожжа.

**В.:** мы з вамі праходзім паміж вялікіх палёў. Прыпыніцеся і паслухайце верш Л. Пранчак “Хлеб”:

На сняданак і ў абед

На стале заўсёды хлеб.

Хлеб – святыня.

Хлеб – багацце.

Хлеб у хаце –

Шчасце ў хаце.

**В.:** вельмі цяжкая і доўгая праца па вырошчванню хлеба. Таму вырошчваць і прыбіраць людзям хлеб дапамагаюць машыны: трактары, сеялкі, камбайны і інш. Увесну, толькі толькі адтае і прасохне зямля, у поле выходзіць трактар. Хто вядзе яго? (трактарыст)

**В:** трактар цягне за сабой жалезны плуг, які глыбока арэ зямлю. І вось зямля стала мяккай, паслухмянай і друзлай. Зараз можна пачынаць сеяць! Да трактара прымацоўваюць сеялкі і тыя роўнымі, акуратнымі радамі укладваюць у глебу збожжа пшаніцы. Вось пшаніца ўзышла. Усё лета спее збожжа ў каласах.

Ну вось збожжа паспела, пачынаецца жніво. На поле выходзяць іншыя машыны – камбайны. Хто працуе на камбайне? (камбайнёр)

Далей машыны вязуць збожжа на элеватары – спецыяльныя збудаванні для захоўвання збожжа. Як вы думаеце, куды вязуць зерне з элеватараў? (адказы дзяцей)

**В.:** працягваем нашу прагулку. Наступны прыпынак нашай прагулкі: “Ферма”.

Гэта вялікія, прыгожыя памяшканні для кароў і маленькіх цялятак. Тут утульна, чыста. Раней кароў даілі рукамі, а зараз гэту працу выконваюць малочнадаільныя апараты. Малако цячэ па трубам у вялікія бочкі. А затым вывозіцца на малочны завод *(выхавальнік з дзецьмі аглядае ферму, кароў на ферме, працу даярак).*

**В.:** адкажыце, калі ласка на наступныя пытанні:

- Адкуль бярэцца малако? (Яго даюць каровы)

- Успомніце, што можна прыгатаваць з малака? (адказы дзяцей)

- Адкуль бяруцца малочныя прадукты ў магазінах? (іх прывозяць з малаказавода).

- Назавіце прафесіі дарослых, якія працуюць на ферме. (адказы дзяцей)

**В.:** ідзем далей. Прыпынак: “Механічны двор”.

*(Размова з работнікамі мехдвара, якія расказваюць пра свою працу).*

**В.:** на механічным двары знаходзіца тэхніка, якая патрэбна для працы ў сельскай гаспадарцы. Назавіце, якую тэхніку вы ведаеце? (адказы дзяцей). Людзі, якіх прафесій працуюць на механічным двары? (адказы дзяцей).

**Заключны этап**

**В.:** на гэтым наша прагулка падышла да завяршэння, нам трэба вяртацца ў наш дзіцячы сад.

- Вам спадабалася сённяшняе падарожжа? (адказы дзяцей). Давайце ўспомнім месцы, дзе мы з вамі сёння пабывалі?

*(Замацаванне атрыманых уяўленняў з дапамогай інтэлектуальнай карты).*